Diari Oficial de la Generalitat Valenciana


Sumari del DOGV 5532, del 12-06-2007 (2007/7425)

ORDE de 30 de maig de 2007, de la Conselleria de Benestar Social, per la qual s'aprova el model de sol·licitud del procediment per al reconeixement de gossos d'assistència per a persones amb discapacitats, així com el contingut mínim dels projectes de Teràpia Assistida amb Animals de Companyia (TAAC).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2007/05/30/(1)/dof/vci/html**

### Dades del document

Número de DOGV
:   5532

Data del DOGV
:   12-06-2007

Secció del DOGV
:   I. DISPOSICIONS GENERALS

Número del document
:   2007/7425


Data del document
:   30-05-2007

Organisme emissor
:   Conselleria de Benestar Social

Tipus de document
:   Ordre

Descriptors 

:   * discapacitat psíquic
    * animal domèstic
    * mitjans per a discapacitats
    * discapacitat físic
    * legislació

ORDE de 30 de maig de 2007, de la Conselleria de Benestar Social, per la qual s'aprova el model de sol·licitud del procediment per al reconeixement de gossos d'assistència per a persones amb discapacitats, així com el contingut mínim dels projectes de Teràpia Assistida amb Animals de Companyia (TAAC). [2007/7425]
La Llei 12/2003, de 10 d'abril, de la Generalitat, sobre gossos d'assistència per a persones amb discapacitats, garantix a tota persona amb discapacitat visual, auditiva, locomotriu o de qualsevol altra índole, que tinga necessitat o siga recomanable l'ús de gos d'assistència, el dret d'accés, de deambulació i de permanència, acompanyat d'este a tot arreu, allotjaments, establiments, locals i la resta d'espais d'ús públic i transports públics o d'ús públic que establix la Llei.
Per al reconeixement efectiu d'este dret i l'acreditació dels gossos d'assistència, es va aprovar el Decret 167/2006, de 3 de novembre, del Consell, que desplega la Llei 12/2003, de 10 d'abril, de la Generalitat, sobre gossos d'assistència (DOGV núm. 5.382, de 7-11-2006), que establixen que els gossos d'assistència hauran d'identificar-se amb un distintiu de caràcter oficial (l'anagrama del qual figura en l'annex del Decret 167/2006, de 3 de novembre, del Consell), que han de portar en lloc visible, sent necessari determinar les característiques tècniques d'este per a la seua concessió, alhora que es notifica la resolució de reconeixement de gos d'assistència.
D'altra banda, en matèria procedimental, s'aprova el model normalitzat de sol·licitud per a l'inici del procediment, a fi que es puga acreditar els requisits de necessitat, aptitud fisicopsíquica i accés a les proves per al reconeixement del gos d'assistència.
En cas de gossos de teràpia vinculats a programes dirigits a un col·lectiu d'usuaris, es considera necessari acompanyar una memòria o programa de Teràpia Assistida amb Animals de Companyia (TAAC), com a documentació preceptiva, amb caràcter previ al desenrotllament de les proves que s'establisquen, per al seu reconeixement com a gos d'assistència.
Quant als gossos que estan vinculats a un únic usuari dins d'un programa individualitzat de Teràpia Assistida amb Animals de Companyia (TAAC), la presentació d'este programa requerix, com a apèndix de l'informe psicològic, per a un millor coneixement així mateix de les necessitats que cal atendre, l'assignació de les proves idònies i la seua avaluació.
En virtut d'això, fent ús de les atribucions conferides en la disposició final segona del Decret 167/2006, de 3 de novembre, del Consell, que desplega la Llei 12/2003, de 10 d'abril, de la Generalitat, sobre gossos d'assistència, a proposta del director general d'Integració Social de Discapacitats, i amb un informe previ del Comité Tècnic de Coordinació de reconeixement de gossos d'assistència per a persones amb discapacitats de la Comunitat Valenciana,
DECRETE
Article 1. Objecte
1. S'aprova el model oficial de sol·licitud del procediment per al reconeixement de gossos d'assistència per a persones amb discapacitats (annex 1) i les característiques del distintiu oficial de gos d'assistència per a la seua acreditació (annex 2).
2. Les persones amb discapacitat, respecte als gossos degudament entrenats i ensinistrats, i les entitats titulars de centres assistencials o d'acció social que utilitzen projectes de teràpia assistida amb animals de companyia, per a adquirir la condició i el reconeixement de gos d'assistència, hauran de sotmetre's al procediment establit reglamentàriament, regulat en el capítol III del Decret 167/2006, de 3 de novembre, del Consell, que desplega la Llei 12/2003, de 10 d'abril, de la Generalitat, sobre gossos d'assistència per a persones amb discapacitats.
3. L'anotació marginal de la condició de gos d'assistència en la inscripció principal, que este tinga en el Registre Supramunicipal d'Animals de Companyia, així com el distintiu oficial, tindran caràcter gratuït.
Article 2. Programa de Teràpia Assistida per Animals de Companyia (TAAC) en centres assistencials o d'acció social
1. Les entitats titulars o responsables de centres assistencials o d'acció social que disposen de gossos vinculats a programes de Teràpia Assistida amb Animals de Companyia (TAAC) que desitgen sol·licitar el seu reconeixement com a gos d'assistència, hauran de presentar la seua sol·licitud, fent constar les dades identificatives del centre, sector d'acció social i necessitats la població o usuaris a qui atén, acompanyada d'una Memòria o Programa de Teràpia Assistida amb Animals de Companyia (TAAC), en què, almenys, incorpore les dades següents:
a) Objectius relacionals, emocionals i socials del programa de Teràpia Assistida (TAAC).
b) Nombre i perfil d'usuaris o col·lectiu a què està dirigit específicament el programa de Teràpia Assistida (TAAC).
c) Professionals i persones de suport per al desenrotllament del programa.
d) Activitats d'interacció que cal desenrotllar, calendari i horaris previst.
e) Disponibilitat de gos/s entrenat/s o en fase de creixement idonis.
f) Mesures que asseguren la seguretat física i emocional de les persones assistides, així com la continuïtat i el futur dels animals.
2. En els casos previstos en l'apartat anterior, les sol·licituds, hauran de presentar la documentació preceptiva que establix l'article 19.1.a), e), f), g) i h) del Decret 167/2006, de 3 de novembre, del Consell, que desplega la Llei 12/2003, de 10 d'abril, de la Generalitat, sobre gossos d'assistència per a persones amb discapacitats, acompanyades del programa de Teràpia Assistida (TAAC), que haurà de comptar amb informe favorable de la unitat tècnica o servici de la Direcció General competent en matèria d'atenció a persones amb discapacitat, amb caràcter previ a la participació i al desenrotllament de les proves de reconeixement del gos o gossos candidats.
Article 3. Programa individualitzat de Teràpia Assistida per Animals de Companyia (TAAC)
1. El programa de Teràpia Assistida amb Animals de Companyia (TAAC) en cas que estiga vinculat a un únic usuari, haurà d'acompanyar-se com a annex a l'Informe psicològic que acredite la necessitat o la conveniència terapèutica de l'ús de gos d'assistència, que acompanye la sol·licitud, d'acord amb el que disposa l'article 19.1.c) del Decret 167/2006, de 3 de novembre, del Consell, que desplega la Llei 12/2003, de 10 d'abril, de la Generalitat, sobre gossos d'assistència per a persones amb discapacitats.
El dit programa haurà d'indicar almenys:
a) Objectius del programa de Teràpia Assistida (TAAC): enfocament exterior, socialització, estímul mental, empatia, obertura, desenrotllament d'iniciatives i beneficis de les activitats orientades a estos o altres fins.
b) Professionals i persones de suport per al desenrotllament del programa.
c) Àmbit material del programa: si es desenrotlla o du a terme completament en un centre o vivenda particular, o si contempla eixides, visites a hospitals o altres centres assistencials.
d) Disponibilitat de gos entrenat o del mateix animal de companyia.
2. En els casos previstos en l'apartat anterior, les sol·licituds, acompanyades del programa individualitzat de Teràpia Assistida (TAAC), se sotmetran a la unitat tècnica del Centre de Valoració i Orientació de Discapacitats, que haja d'avaluar l'aptitud psicofísica de l'interessat i elevar l'oportuna resolució, que és prèvia a la participació i el desenrotllament de les proves de reconeixement del gos d'assistència.
DISPOSICIÓ FINAL
Única. Entrada en vigor.
La present Orde entrarà en vigor l'endemà de la seua publicació en el Diari Oficial de la Comunitat Valenciana.
València, 30 de maig de 2007
La consellera de Benestar Social,
ALICIA DE MIGUEL GARCÍA


Còpia Permalink ELI